《侠客行》
明代·黎景义

破产买骏马，扬鞭超紫尘。远游遍天下，吐气白虹新。

腰横三尺泉，所杀数千人。道逢王孙辈，不言赠万缗。

侧身揖孟尝，瞋目视春申。左手折虎尾，右手拔龙鳞。

荆卿徒偾事，聂政亦杀身。剧孟得虚名，郭解非绝伦。

独爱辟谷儿，椎车惊帝魂。运筹造炎汉，得报相韩恩。

亦有淮阴侯，滕公尝见珍。陟坛拜大将，一语定三秦。

少年裤下辱，老父圯上嗔。豪杰有深旨，区区宁足论。

白首未为老，无家不是贫。相如何落莫，消渴为文君。

作者简介：黎景义（一六〇三—一六六二？），一名内美，字克和。顺德人。明思宗崇祯间诸生。黎遂球、陈邦彦、梁朝钟、陈子壮、张家玉等皆为其友。明清鼎革，奉母隐居桃山不出。著有《二丸居集》八卷。清陈伯陶编《胜朝粤东遗民录》有传。